for, at hun kommer hen i en uddannelsesinstitution, hvor der er overensstemmelse mellem hendes habitus og de objektive strukturer og hvor hun forstår kulturen. Oplevelsen af efterskole understøtter, at hun i andre sammenhænge har følt sig anderledes end de andre elever, hvilket kommer til udtryk i, at hun først på efterskolen begynder at føle sig som de andre: '…og tager 9. og 10.klasse på efterskole, hvor jeg tager et kæmpe ryk rent fagligt og også udviklingsmæssigt begynder at være mere som andre teenagere er osv., så det var faktisk et rigtig godt boost for mig og tage de der to år og virkelig lære mig selv at kende .. ' (ibid:2). Janne opnår således nogle kapitaler, som kan anvendes i uddannelsesfeltet, hvilket bliver bekræftet, da hun kommer på Handelsskolen: '… og derefter så tager jeg så på Handelsskole, en HG, hvor jeg igen får den der oplevelse af, at det her, det er noget, jeg godt kan finde ud af og arbejder også rigtig meget på det og får nogle rigtig gode karakterer, som jeg ikke har været vant til (ibid:1). Disse oplevelser viser, at hun er i stand til at leve op til betingelserne på uddannelsesfeltet, men hun vælger efter halvanden måned på HH at afbryde forløbet med begrundelsen, at alle de andre var 16 og hun var 19 og dermed følte hun sig anderledes i forhold til dem. Det kan dermed tolkes som en forklaring, der bunder i, at hun har haft det svært med andre unge og måske ikke habituelt har følt sig som dem. Samtidig bruger hun begrundelsen 'det synes jeg bare ikke rigtig, det er mig'. En begrundelse, som bliver brugt i forhold de følgende afbrudte forløb og kan ses som et udtryk for, at hun leder efter den rette uddannelse for hende. Denne søgen efter det rette afspejler den samfundsmæssige tendens, hvor selvrealisering og fokus på det enkelte individ er i højsæde. Den rette uddannelse for hende er som teknisk designer og hun gennemfører grundforløbet, men det går igen i fortællingen, at Janne bruger begrebet 'forvirrende' til at betegne sin oplevelse. Dette kan s es som et udtryk for, at der kan være et misforhold mellem hendes habitus og de strukturelle betingelser. Ovenstående viser, at Janne objektivt kan leve op til de faglige betingelser på uddannelsesfeltet, eftersom hun klarer sig godt både de sidste år i folkeskolen samt på HG. Hun har indoptaget normen om uddannelse, men det er dog et gennemgående træk, at hun betragter sig som en stille pige, der har haft nogle vanskeligheder i sine uddannelsesforløb. Vi mener derfor at kunne argumentere for, at der i Jannes fortælling er spor af en social lidelse, der handler om, at hun indskriver sig i normen om uddannelse, men selv synes at tvivle på, om hun selv rent habituelt og følelsesmæssigt kan leve op til det, når og hvis hun igen bliver del af uddannelsessystemet. Janne leder efter 'drømmejobbet' som hun langt om længe har fundet ud af, hvad er, nemlig en elevplads som Teknisk designer. Hun søger ikke i andre retninger til trods for, at det p.t. ikke findes lærerpladser at få indenfor området : ' ja, ja, jeg vil rigtig gerne have min uddannelse, også fordi jeg synes, jeg har ledt så længe efter den rigtige uddannelse og nu føler jeg endelig at jeg har fundet den og så skal man jo bare videre derfra '(ibid : 4). Hendes fortælling afspejler, at hun befinder sig på det sociale felt, som lytter til hende, og hun mærker netop ikke modstand på dette felt, da hendes habitus stemmer godt overens med det, som hun